CELEX: 
Language: ro
Date: 2021-01-21 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2018/848 al Parlamentului European și al Consiliului prin stabilirea unor criterii și condiții specifice pentru verificările documentelor contabile în cadrul controalelor oficiale privind producția ecologică și pentru controalele oficiale asupra grupurilor de operatori

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În urma adoptării noului regulament privind producția ecologică, a cărui aplicare va începe la 1 ianuarie 2022, este necesar să se adopte un regulament delegat care să completeze Regulamentul (UE) 2018/848 în ceea ce privește controalele oficiale, prin stabilirea unor norme suplimentare privind verificarea trasabilității și a bilanțului masic, precum și în ceea ce privește controalele specifice care vizează grupurile de operatori. Sectorul agriculturii ecologice trebuie să aibă securitate juridică în ceea ce privește normele care se vor aplica pentru aceste două aspecte, iar statele membre ale UE trebuie să dispună de suficient timp pentru a integra aceste norme în legislația lor națională.
            
            
               2.CONSULTĂRI ÎNAINTEA ADOPTĂRII ACTULUI
            
            
               Actul a fost discutat în detaliu cu statele membre în cadrul Grupului de experți pentru producția ecologică, precum și cu principalele organizații care reprezintă sectorul agriculturii ecologice, și anume IFOAM, COPA-COGECA și EOCC. Pentru elaborarea acestor norme, DG AGRI a cooperat îndeaproape cu alte direcții generale, în domeniile lor specifice de expertiză. Partenerii OMC au fost informați și au avut loc consultări publice generale. 
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat stabilește norme specifice privind controalele oficiale menite să asigure trasabilitatea în toate etapele producției, pregătirii și distribuției, precum și norme care vizează efectuarea unor controale adecvate asupra grupurilor de operatori.
            
            
               REGULAMENTUL DELEGAT (UE) …/… AL COMISIEI
            
            
               din 21.1.2021
            
            
               de completare a Regulamentului (UE) 2018/848 al Parlamentului European și al Consiliului prin stabilirea unor criterii și condiții specifice pentru verificările documentelor contabile în cadrul controalelor oficiale privind producția ecologică și pentru controalele oficiale asupra grupurilor de operatori
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2018/848 al Parlamentului European și al Consiliului din 30 mai 2018 privind producția ecologică și etichetarea produselor ecologice și de abrogare a Regulamentului (CE) nr. 834/2007 al Consiliului
                  1
               , în special articolul 38 alineatul (8) litera (a) punctele (i) și (ii),
            
            
               întrucât:
            
            
               (1)Pentru a se asigura integritatea producției ecologice, este necesar să se stabilească criterii și condiții specifice pentru efectuarea controalelor oficiale, în vederea asigurării trasabilității în toate etapele producției, pregătirii și distribuției, precum și a conformității cu Regulamentul (UE) 2018/848, în special în ceea ce privește inspecția fizică la fața locului menționată la articolul 38 alineatul (3) din regulamentul respectiv, la care sunt supuși operatorii sau grupurile de operatori din sectorul agriculturii ecologice. Pentru a fi eficace, inspecția fizică la fața locului trebuie să includă cel puțin o verificare a trasabilității și o verificare a bilanțului masic prin intermediul unor verificări ale documentelor contabile. Verificarea trasabilității este menită să confirme dacă produsele primite sau trimise de operator sau de grupul de operatori sunt ecologice sau în conversie. Scopul verificării bilanțului masic este de a stabili echilibrul dintre volumul intrărilor și ieșirilor operatorului sau grupului de operatori și, în special, caracterul plauzibil al volumelor de produse ecologice sau în conversie. Este oportun să se stabilească elementele care trebuie acoperite de verificarea trasabilității și de verificarea bilanțului masic. 
            
            
               (2)În scopul controalelor oficiale, conceptul de grup de operatori prevăzut la articolul 36 alineatul (1) din Regulamentul (UE) 2018/848 constă într-o categorie specifică de operatori care sunt fermieri sau operatori care produc alge sau animale de acvacultură și care, în plus, pot fi implicați în prelucrarea, pregătirea sau introducerea pe piață de alimente ori de hrană pentru animale. Fiecare grup de operatori trebuie să instituie un sistem de controale interne (SCI) care cuprinde un set documentat de activități de control. Autoritatea competentă sau, după caz, autoritatea de control sau organismul de control trebuie să aibă calificările corespunzătoare pentru a evalua SCI și a efectua reinspecții asupra unui eșantion bazat pe riscuri al membrilor grupului de operatori, pentru a trage o concluzie cu privire la conformitatea generală a grupului. Prin urmare, este necesar să se stabilească cerințe privind competența autorității competente sau, după caz, a autorității de control sau a organismului de control de a evalua componența specifică a operatorilor din cadrul unui grup, precum și SCI, în vederea instituirii unui cadru armonizat pentru evaluarea SCI și selectarea eșantionului de membri în vederea reinspecțiilor.
            
            
               (3)Din motive de claritate și de securitate juridică, prezentul regulament trebuie să se aplice de la data aplicării Regulamentului (UE) 2018/848,
            
            
               ADOPTĂ PREZENTUL REGULAMENT:
            
         
         
            
               Articolul 1
            
            
               Verificările documentelor contabile 
            
            
               1.Inspecția fizică la fața locului în temeiul articolului 38 alineatul (3) din Regulamentul (UE) 2018/848 include o verificare a trasabilității și o verificare a bilanțului masic al operatorului sau al grupului de operatori, efectuate prin intermediul unor verificări ale documentelor contabile. 
            
            
               2.Autoritatea competentă sau, după caz, autoritatea de control sau organismul de control efectuează verificarea trasabilității și a bilanțului masic în conformitate cu modelul standard documentat în evidența scrisă menționată la articolul 38 alineatul (6) din Regulamentul (UE) 2018/848.
            
            
               3.În scopul verificării trasabilității și al verificării bilanțului masic, selecția produselor, a grupelor de produse și a perioadei supuse verificării se efectuează pe baza riscurilor.
            
            
               4.Verificarea trasabilității acoperă cel puțin următoarele elemente, justificate prin documente adecvate, inclusiv evidența stocurilor și contabilitatea financiară:
            
            
               (a)denumirea și adresa furnizorului și, dacă aceștia sunt diferiți, ale proprietarului sau ale vânzătorului, sau ale exportatorului produselor;
            
            
               (b)denumirea și adresa destinatarului și, dacă aceștia sunt diferiți, ale cumpărătorului sau ale importatorului produselor;
            
            
               (c)certificatul furnizorului, în conformitate cu articolul 35 alineatul (6) din Regulamentul (UE) 2018/848;
            
            
               (d)informațiile menționate la punctul 2.1 primul paragraf din anexa III la Regulamentul (UE) 2018/848; 
            
            
               (e)identificarea corespunzătoare a lotului.
            
            
               5.Dacă este cazul, verificarea bilanțului masic acoperă cel puțin următoarele elemente, justificate prin documente adecvate, inclusiv evidența stocurilor și contabilitatea financiară: 
            
            
               (a)natura produselor și cantitățile de produse livrate unității și, dacă este cazul, de materiale cumpărate și utilizarea acestor materiale și, dacă este cazul, compoziția produselor;
            
            
               (b)natura produselor și cantitățile de produse aflate în spații de depozitare; 
            
            
               (c)natura produselor și cantitățile de produse care au părăsit unitatea operatorului sau a grupului de operatori și pentru a fi livrate în localurile sau în spațiile de depozitare ale destinatarului; 
            
            
               (d)în cazul operatorilor care cumpără și vând produsul (produsele) fără a manipula fizic produsul (produsele), natura produselor și cantitățile de produse care au fost cumpărate și vândute, precum și furnizorii și, dacă aceștia sunt diferiți, vânzătorii sau exportatorii și cumpărătorii și, dacă aceștia sunt diferiți, destinatarii;
            
            
               (e)randamentul produselor obținute, colectate sau recoltate pe parcursul anului precedent;
            
            
               (f)randamentul efectiv al produselor obținute, colectate sau recoltate pe parcursul anului curent;
            
            
               (g)numărul și/sau greutatea în cazul animalelor gestionate pe parcursul anului curent și în anul precedent;
            
            
               (h)eventualele pierderi, mărirea sau diminuarea cantității de produse în orice etapă a producției, pregătirii și distribuției;
            
         
         
            
               (i)produsele ecologice sau în conversie care sunt vândute pe piață drept produse neecologice. 
            
            
               Articolul 2
            
            
               Controale oficiale asupra grupurilor de operatori
            
            
               1.Pentru a certifica și a verifica conformitatea unui grup de operatori, autoritatea competentă sau, după caz, autoritatea de control sau organismul de control desemnează inspectori competenți să evalueze sistemele de controale interne (SCI). 
            
            
               2.În scopul evaluării instituirii, funcționării și întreținerii sistemului de controale interne al unui grup de operatori, autoritatea competentă sau, după caz, autoritatea de control sau organismul de control stabilește cel puțin că:
            
            
               (a)procedurile documentate ale SCI care au fost instituite respectă cerințele stabilite în Regulamentul (UE) 2018/848; 
            
            
               (b)lista membrilor grupului de operatori cu informațiile necesare pentru fiecare membru este actualizată continuu și aliniată la domeniul de aplicare al certificatului;
            
            
               (c)toți membrii grupului de operatori îndeplinesc criteriile prevăzute la articolul 36 alineatul (1) literele (a), (b) și (e) din Regulamentul (UE) 2018/848 pe durata participării lor la grupul de operatori;
            
            
               (d)numărul, formarea și competențele inspectorilor SCI sunt proporționate și adecvate, iar inspectorii SCI nu se află în situație de conflict de interese;
            
            
               (e)inspecțiile interne ale tuturor membrilor grupului de operatori și ale activităților, unităților de producție sau ale localurilor lor, incluzând centrele de achiziții și de colectare, s-au desfășurat cel puțin o dată pe an și sunt documentate; 
            
            
               (f)noii membri sau noile unități de producție și noile activități ale membrilor existenți, inclusiv noile centre de achiziții și de colectare, au fost acceptați (acceptate) numai după ce au fost aprobați (aprobate) de administratorul SCI pe baza raportului de inspecție internă, în conformitate cu procedurile documentate referitoare la SCI care au fost instituite; 
            
            
               (g)administratorul SCI ia măsurile adecvate în caz de neconformitate, efectuând inclusiv monitorizarea acestora, în conformitate cu procedurile documentate referitoare la SCI care au fost instituite;
            
            
               (h)notificările administratorului SCI către autoritatea competentă sau, după caz, către autoritatea de control sau organismul de control sunt adecvate și suficiente;
            
            
               (i)trasabilitatea internă pentru toate produsele și toți membrii grupului de operatori este asigurată prin estimarea cantităților și prin verificarea încrucișată a randamentelor fiecărui membru al grupului de operatori; 
            
            
               (j)membrii grupului de operatori beneficiază de formare adecvată privind procedurile referitoare la SCI și cerințele Regulamentului (UE) 2018/848.
            
            
               3.Autoritatea competentă sau, după caz, autoritatea de control sau organismul de control efectuează o evaluare a riscurilor în vederea selectării eșantionului de membri ai grupului de operatori care va face obiectul reinspecțiilor, în conformitate cu articolul 38 alineatul (4) litera (d) din Regulamentul (UE) 2018/848. În acest sens, autoritatea menționată (organismul menționat) ia în considerare cel puțin volumul și valoarea producției, precum și evaluarea probabilității de nerespectare a dispozițiilor Regulamentului (UE) 2018/848. Reinspecțiile se efectuează în mod fizic, la fața locului, în prezența membrilor selectați. 
            
            
               4.Autoritatea competentă sau, după caz, autoritatea de control sau organismul de control alocă un interval de timp rezonabil pentru controlul unui grup de operatori, proporțional cu tipul, structura, dimensiunea, produsele, activitățile și producția ecologică a grupului de operatori.
            
            
               5.Autoritatea competentă sau, după caz, autoritatea de control sau organismul de control efectuează audituri prin observație directă pentru a verifica competența și cunoștințele inspectorilor SCI.
            
            
               6.Autoritatea competentă sau, după caz, autoritatea de control sau organismul de control evaluează dacă există disfuncționalități ale SCI, în funcție de numărul de neconformități nedetectate de inspectorii SCI și în funcție de rezultatul investigării cauzei și naturii neconformităților. 
            
            
               Articolul 3
            
         
         
            
               Intrarea în vigoare și aplicarea
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament se aplică de la 1 ianuarie 2022.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 21.1.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
               
            
         
         
            
                  
                     (1)
                  
                        JO L 150, 14.6.2018, p. 1.